L 135/112
FI
Euroopan unionin virallinen lehti
23.5.2023
Vaikka neuvosto on parhaillaan vahvistamassa kantaa, joka otetaan yleissopimuksella perustetussa elimessä, myöhempi hyväksyminen saattaa kyseisten keskustelujen tuloksesta riippuen edellyttää päätöstä tällaisen muutossopimuksen tekemisestä SEUT 218 artiklan 6 kohdassa esitetyn menettelyn mukaisesti,
ON HYVÄKSYNYT TÄMÄN PÄÄTÖKSEN:
1 artikla Yleissopimuksen sopimuspuolten konferenssin yhdennessätoista kokouksessa unionin puolesta otettava kanta on kannattaa yleissopimuksen liitteen III muuttamista sisällyttämällä siihen asetokloorin, karbosulfaanin, krysotiiliasbestin, fentionin (erittäin pieniä määriä sisältävät valmisteet, joissa vaikuttavaa ainetta vähintään 640 g/L), iprodionin, nestemäiset valmisteet (emulgoituva tiiviste ja liukoinen tiiviste), jotka sisältävät parakvattikloridia vähintään 276 g/L, mikä vastaa vähintään 200 g parakvatti-ionia/L, ja terbufossin.
2 artikla 1.
Yleissopimuksen sopimuspuolten konferenssin yhdennessätoista kokouksessa unionin puolesta otettava kanta on tukea Sveitsin, Australian, Burkina Fason, Ghanan ja Malin toimittamien muutosten (asiakirja UNEP/FAO/RC/COP.11/13/ Add.2) hyväksymistä, jos seuraavat ehdot täyttyvät ja tätä varten tehdään tarvittavat muutokset: a) muutoksilla käyttöön otettavat lisäsäännöt ja -menettelyt ovat johdonmukaisia yleissopimuksen nykyisten sääntöjen ja menettelyjen kanssa; b) muutoksilla varmistetaan, että etusijalle asetetaan kemikaalien lisääminen yleissopimuksen liitteeseen III ja että lisäsäännöt eivät haittaa kemikaalin lisäämistä liitteeseen III, myöskään tilanteessa, jossa kemikaali sisältyy jo yleissopimuksen liitteessä VIII olevaan luetteloon; c) muutoksilla varmistetaan, että yleissopimuksen liitteessä VIII lueteltujen kemikaalien vientiin sovellettavat säännöt eivät ole tuojasopimuspuolten suojelun osalta heikompia kuin ne, joita sovelletaan yleissopimuksen liitteessä III lueteltujen kemikaalien vientiin; d) muutoksilla varmistetaan, että kaikkia muutoksen ratifioivia sopimuspuolia sitovat kaikki päätökset, jotka koskevat kemikaalin lisäämistä yleissopimuksen liitteen VIII luetteloon, mukaan lukien äänestämällä tehdyt päätökset. 2.
Siinä tapauksessa, että muut sopimuspuolet eivät kannata riittävästi tämän artiklan 1 kohdassa tarkoitettuja ehdotettuja muutoksia, yleissopimuksen sopimuspuolten konferenssin yhdennessätoista kokouksessa unionin puolesta otettava kanta on kannattaa päätöksentekomenettelyn muuttamista kemikaalien sisällyttämiseksi yleissopimuksen liitteeseen III siten, että otettaisiin käyttöön mahdollisuus äänestää 22 artiklan 4 kohdan, luettuna yhdessä 22 artiklan 3 kohdan kanssa, mukaisesti soveltamatta yleissopimuksen 22 artiklan 3 kohdan b alakohtaa.
3 artikla Unionin edustajat voivat jäsenvaltioita kuullen sopia 1 ja 2 artiklassa tarkoitettujen kantojen tarkentamisesta yleissopimuksen sopimuspuolten konferenssin yhdennessätoista kokouksessa tapahtuvan kehityksen valossa paikalla järjestettävien koordinointikokousten aikana ilman uutta neuvoston päätöstä.
4 artikla Tämä päätös tulee voimaan päivänä, jona se hyväksytään.